妾薄命
作者：白玉蟾
朝代：宋

paragraphs: 妾居西北方，容貌亞冰雪。
妾長嗟無媒，孤影對明月。
頭綰墮馬髻，脚襯凌波襪。
釵梁溜金鳳，舞带蒙錦纈。
頸瑳素玉圓，胸瑩新酥滑。
翠靨中蛾眉，瑶花嚲鴉髮。
腰裊柳絲輕，臉潤桃花發。
出郊乘紫騮，蔽目舉青繖。
不敢一回首，煙際暗愁結。
誰家白面郎，志氣何飄揚。
使妾一過眼，吾肉燔如湯。
自惟父母嚴，折花回倚牆。